Ifølge kommunikationschef ved Copenhagen Pride, Thomas K. Rasmussen, er en dansk kvinde tilbageholdt af de tyrkiske myndigheder ved Gay Pride i Istanbul i Tyrkiet.

- Hun er tilbageholdt af politiet i en politibus. Vi ved ikke præcis, hvad der sker, fordi de har taget hendes mobil, men vi har en advokat på sagen, siger Thomas K. Rasmussen, som selv befinder sig i Istanbul.

Læs også : Istanbul forbyder homoparade

Tilbageholdelsen bekræftes også af Udenrigsministeriets Borgerservice, der i øjeblikket, sammen med ambassaden, forsøger at komme i kontakt med vedkommende.

Aktivister havde indkaldt til marchen i eftermiddag på forretningsgaden Istiklal og pladsen Taksim.

Myndighederne forbød i går homomarchen og henviste til, at højrenationale grupper havde bebudet, at de ville angribe deltagerne. Men arrangørerne valgte at ignorere forbuddet.

Årets Gay Pride i Istanbul falder sammen med afslutningen af den muslimske fastmåned, ramadan.